Ilkoll kemm aħna bħalissa għaddejjin mill-istess esperjenza. Int min int ... int fejn int. Ilkoll qed naqsmu din l-esperjenza li tbeżżgħana u anke twerwirna ... l-esperjenza tal-qilla tal-corona virus ... dan il-virus li b'għajnejna ma narawhx imma nafu li qiegħed hemm ...nafu li qiegħed hemm mhux biss għax jgħidulna bih it-tobba imma fuq kollox għax għalkemm lilek m'aħniex narawk imma qed naraw u nsofru l-effetti qerrieda tiegħek. Għażiż Corona virus!!! Kemm sirt popolari ... ħadt fama mondjali ... id-dinja kollha saret taf bik ... u malajr ... fi ftit ġranet kulħadd jitkellem fuqek u dwarek ... kulħadd isaqsi għalik ... kulħadd irid ikun jaf aktar fuqek ... kulħadd isaqsi: Min int? Minn fejn ġejt? Kif twelidt jew minn welldek? Min hi ommok u l-ġuf li trabbejt fih u minnu ħriġt? X'inhi l-identità tiegħek? Kif tagħmel biex minn persuna tgħaddi għall-oħra...minn dar għall-oħra...minn raħal għall-ieħor...minn belt għall-oħra .. .saħansitra minn pajjiż għall-ieħor u minn kontinent għall-ieħor ... u dan kollu b'ħeffa li tgħaġbek!!! Kulħadd isaqsi fuqek u dwarek ... mhux għax qed togħġobna, tafx ... nixtiequ nagħmlu ħbieb tiegħek... mhux għax għandek fik xi kwalitajiet li bihom issaħħarna u tiġbidna lejk ... imma għall-kuntrarju ... insaqsu dwarek ... irridu nkunu nafu aktar fuqek u dwarek sabiex neqirduk ... neħilsu minnek ... inwarrbuk... inbegħduk minna ... niġġildulek u ma nħallukx tinxtered u tirbaħ hekk kif għadek qed tagħmel sa issa. U propju meta naraw il-ħerba u l-vittmi li qed tħalli warajk tbeżżgħana – twerwirna – ddaħħlna f'paniku – f'inċertezza ta' l-għada ... tal-futur! IMMA madanakollu ... għalkemm ġejna wiċċmb'wiċċ mall-kruha tiegħek ... int l-imsejjaħ 'corona virus' ... u mall-beżgħat li qed tiżra' fina u madwarna xorta waħda irrid ngħidlek "grazzi" Għażiż Corona Virus Ma rridx inħares lejk biss b'attitudni negattiva billi nilmaħ fik il-qerda ... il-beżgħat li qed toħloq fl-umanità u l-vittmi li qed titfa' f'qiegħ ta' sodda ... fis-swali tal-isptarijiet ... fis-swali tat-terapija intensiva ... saħansitra l-vittmi li qed titfa' fl-oqbra fejn jindifnu bla ma tagħtihom iċ-ċans li jaraw, isellmu u jgħannqu lill-għeżież familjari u ħbieb tagħhom ... vittmi li qed jindifnu bla funeral dinjituż hekk kif dejjem ħolmu u xtaqu li jkollhom. Imma madanakollu xorta waħda nixtieq ngħidlek "grazzi" Għażiż Corona Virus, Jiddependi kif inħares lejk! Nista' nħares lejk mill-aspett ta' biża' u qerda...mill-aspett tal-mard li qed toħloq u l-qerda li qed tiżra'. Imma llum nixtieq inħares lejk mill-aspett pożittiv u nerġa' ngħid....mn'Alla kont int! Nixtieq inħares lejk bħal 'perla' ... bħal 'ġawrha prezzjuża'. Din fil-mixja tal-ħolqien tagħha l-arzella li twellidha tgħaddi mill-uġigħ ta' oġġett mhux mixtieq ... barrani jidħol ġewwa fiha. Frott l-uġiegħ l-istess arzella trabbi bħal qoxra madwar l-oġġett mhux mixtieq ... barrani. U hekk bil-mod il-mod titwieled u tiġi ffurmata l-'perla' ... il-'ġawrha prezzjuża'. Hekk irrid inħares lejk għażiż Corona virus ... proċess ... mixja ta' tbatija ... ta' uġigħ. Imma frott din it-tbatija ... dan l-uġigħ ser jitwieled dak li hu ġdid u mġedded ... dak li hu sabiħ ... dak li konna tlifna. Almenu f'dan tinsab it-tama tiegħi. Għax qed iġibna f'sensina ... qed tqajjimna mir-raqda li għal snin twal ilna fiha reqdin ... qed tqajjimna mit-telfa li fiha konna mitlufin ... konna storduti u qed iġġibna f'sensina ... konna mitlufin f'ħajja mgħaġġla ... f'ħajja sfrenata ... f'ħajja fejn għandna ħin għal kollox minbarra għal Alla ... minbarra għall-familja li ngħidu li tant inħobbu ... għandna ħin għal kollox minbarra għalina nfusna ... Konna wisq impenjati, mitlufin, illupjati u aljenati, għaddejjin f'ħajja mgħaġġla bla ma stajna nagħmlu l-ebda waqfa. Il-ħajja mgħaġġla ... wisq mgħaġġla ... ta' spiss ngħidu: "Il-ħajja kemm saret mgħaġġla" — hekku nippruvaw dejjem inwaħħlu f'xiħadd ... u nwaħħlu fil-ħajja u ngħidu li l-ħajja saret mgħaġġla u mhux li aħna għamilniha mgħaġġla ... donnu l-ħajja hija realtà li ssir weħeda u ninsew ... jew jaqblilna taparsi ninsew li l-ħajja hija dik li nagħmluha aħna ... aħna l-protagonisti tal-ħajja ... ninsew li aħna naħsdu dak li niżirgħu ... huwa aħna li qed nagħmluha mgħaġġla! Imma inti issa ... għażiż Corona Virus qed iġagħalna nindunaw bil-ħajja mgħaġġla li konna qed ngħixu ... ħajja tant mgħaġġla li qatt ma konna kapaċi nwaqqfuha ... imma issa iva ... aħna ma konniex jew aħjar qatt ma ridna nwaqqfu l-ħajja mgħaġġla – għalkemm ingergru bil-ħajja mgħaġġla imma konna kuntenti għax m'għamilna qatt xejn biex inwaqqfuha. Kelllek tiġi int għażiż Corona Virus biex twaqqaf il-ħajja sfrenata li konna għaddejjin biha. Irridu u ma rridux kellna nieqfu ... nieqfu mix-xogħol ... nieqfu mid-divertiment ... mill-ħruġ bla rażan ... u saħansitra obbligajtna nagħalqu l-postijiet tax-xogħol, il-ħwienet fejn stajna niddevertu, il-lukandi lussużi, u ningħalqu fi djarna. Obbligajtna ninqaflu fi djarna ... u jekk le ... nistgħu nimirdu bik jew immardu lill-oħrajn ... jekk le, nidħlu f'riskju li tibgħatna l-qabar. Kellek tkun int għażiż Corona Virus ... Sabiex tikkonvenċina li l-ħajja hija rigal ... rigal mogħti lilna mill-Krejatur ... rigal li jiftaħ toroq ġodda ... opportunijiet ġodda ... opportunitajiet sabiex nitgħallmu ngħixu aktar milli neżistu. Sakemm ġejt inti Sur Corona Virus ... sakemm ġejt inti aħna konna qed neżistu aktar milli ngħixu. Kellek tiġi inti biex iġibna f'sensina u tgħallimna ngħixu l-veru ħajja aktar milli sempliċiment neżistu ... Qed tagħtina opportunitajiet ġodda li jkabbruna ... li jimmaturawna ... għax dan konna qed nitilfuh. Kellek tkun int li ġġibna f'sensina u għalhekk ngħidlek "grazzi". Issa bil-miġja tiegħek fostna irnexxielek iġġibna f'postna ... niżżiltna għarkubbtejna ... niżżilt għarkubtejhom lilna lkoll: inklużi lis-setgħanin li kienu qed jaħsbu li għalihom ħadd ma jista' ... lill-politiċi li kienu jaħsbu li huma biss jippjanaw ... li r-riedni tal-ħajja huma f'idejhom u li l-iżvilupp tal-ekonomija huwa totalment u unikament f'idejhom. Niżżilt għarkubtejha l-ekonomija ... minn qliegħ u ossessjoni għall-qliegħ ... jiswa' kemm jiswa' u jiswa' x'jiswa' ... għal falliment. Niżżilt għarkkubtejhom lix-xjenzati għax huma wkoll quddiemek baqgħu maħsuda ... inċerti ... nnifishom maqtugħ ... issaqsu bla ma jsibu tweġibiet ... ipparalizzati ... ix-xjenza qed tħossha telliefa ... umiljata ... muta ... bla kliem ... bla soluzzjonijiet! U għal dan ngħidlek iva grazzi għażiż Corona Virus ...għax qed iġagħalna mill-ġdid niskopru li fuq Alla m'hemm ħadd ... aħna konna qed inwarrbu lil Alla u nagħmlu lilna nfusna allat ... imma x'ġid kbir qed tagħmel magħna billi qed tniżżilna għarkubbtejna quddiem Alla Ħallieq ... Alla Setgħani ... Alla li għad għandu f'idejh l-istorja tal-ħajja tal-umanità ... l-istorja ta' ħajti u tal-ħajja ta' kull maħluq. Grazzi għażiż Corona Virus ... għax ġibtna f'sensina biex nużaw aħjar issa, il-mezzi tal-komunikazzjoni soċjali. Dawn konna qed nużawhom biex ngħajru lil xulxin ... biex noffendu lil xulxin ... biex numiljaw lil xulxin ... konna qed nużawhom biex inbaxxu lill-bniedem bil-pornografija ... konna qed nużawhom għall-qliegħ tal-flus ... għal gwadann politiku ... għaż-żieda fil- kummerċ ... kienu qed isiru mezz ta' ħakma u ħafna drabi propaganda falza ... qarrieqa ... giddieba ... egoista ... u b'hekk konna qed nsiru skjavi ta' dawn l-istess mezzi li għanda f'idejna. Imma issa qed nużaw il-mezzi ta' komunikazzjoni soċjali li għandna għad-disposizzjoni tagħna: Biex nitolbu aktar u aħjar, Biex inwasslu informazzjoni utli dwarek u kif neħilsu minnek sur Corona Virus.....u kif nibżgħu aktar għall-ħajjitna, Biex nagħtu aktar kuraġġ lil xulxin, Biex nuru aktar solidarjetà bejnietna, Biex inferħu lil xulxin anke billi b'sens umoristiku ngħaddu xi ċajta lil xulxin bil-għan li niksru l-ansjetà ...il-biżgħat u t-tensjoni li minħabba fik qed jirkbuna. Grazzi għażiż Corona Virus għax kellek tkun int biex tgħallimna nużaw aħjar l-internet ... il-facebook ... it-twittier ... il-messenger ... il-whatsup u kull mezz ta' komunikazzjoni biex nagħmlu bihom aktar ġid milli ħsara. Konna separati minn xulxin ... egoisti ... individwalisti ... ma jimpurtanhix mill-ieħor u mill-oħra ... m'għandnhiex ħin għal xulxin. Imma issa obbligajtna ningħalqu d-dar u b'hekk qed ngħixu aktar qrib xulxin u ma' xulxin, moħħna biex nieħdu ħsieb xulxin, għandna aktar ħin għal xulxin. Irnexxielek, għażiż Corona Virus, tqajjem fina sens ta' solidarjetà ... qed niskopru aktar lil xulxin ... qed ngħarfu u napprezzaw aktar lil xulxin ... fuq kollox qed napprezzaw aktar il-valur tax-xogħol tat-tobba u l-infermiera. Kellek tkun int Corona Virus biex noħorġu fit-twieqi u l-gallariji tagħna sabiex nagħtu ċapċipa mistħoqqa lit-tobba tagħna ... qatt m'għamilniha qabel ... konna neħduhom wisq Kellek tkun int biex iġġibna f'sensina ħalli nieħdu aktar bis-serjetà u bl-akbar responsabiltà saħħitna u nibżgħu għaliha. Kellek tkun int sur Corona Virus biex tressaqna aktar lejn Alla li konna qed inwarrbu ... issa li t-tempji tal-knejjes tagħna huma magħluqin qed iġagħalna nħossu n-nuqqas tagħhom. Meta kienu miftuħin ma konniex imorru jew meta morna għamilna dan bi drawwa u mhux b'konvinzjoni. Issa li huma magħluqin qed nissamru quddiem it-televiżjoni u nieħdu sehem mhux f'quddiesa waħda...imma anke tnejn jekk mhux tlieta. Il-knejjes magħluqin ... qed ngħixu 'bil-bibien magħluqa'. U forsi din ir-realtà anke lilna l-qassisin ... lilna l-insara tatna fastidju. Konna nsejna li int wellidt il-Knisja tiegħek Oh Alla tagħna proprju meta l-appostli kienu 'ġewwa bil-bibien magħluqin'. J'Alla frott din l-esperjenza tal-'bibien magħluqin' titwieled Knisja ġdida ... Knisja mġedda bħal dik tal-bidu. U dan ġara nhar l-ewwel Pentekoste ... bil-qawwa tal-Ispirtu s-Santu ... akkost li l-'bibien kienu magħluqin'. Issa li darba konna tbiegħedna mill-qrar, qed insaqsu x'irridu nagħmlu biex imorru nqerru ladarba l-knejjes magħluqin. Issa qed iġġibna iżjed f'sensina sabiex napprezzaw aktar t-talb ... lis-saċerdoti ... il-quddies ta' kuljum ... l-Ewkaristija u t-tqarbin. Nagħlaq din ir-riflessjoni tiegħi billi mill-ġdid ... Għażiż Corona Virus ngħidlek grazzi ... dak li għandek mhuwiex kollu ħażin ... hemm fik it-tajjeb ... u ta' dan it-tajjeb nixtieq ngħidlek grazzi. Grazzi li bil-mawra tiegħek fostna qed iġġibna aktar Qrib ta' Alla Ħallieq ... Sid is-sema u l-art ... il-mexxej tal-istorja tal-umanità ... tiegħi u ta' kull wieħed mill-bnedmin. Qrib tagħna nfusna ... konna nsejna kif u x'għandna nagħmlu biex inħobbu lilna nfusna ... nieħdu ħsieb tagħna nfusna billi aktar ngħixu milli neżistu. Qrib tal-familji tagħna li konna qed nabbandunaw ... imma issa qed ikollna aktar ħin flimkien ... aktar ħin għal xulxin. Qrib tal-oħrajn speċjalment ta' dawk li qed ibatu ... qed isofru għax huma morda ... u qed tgħallimna nkunu aktar solidali ma' kulħadd. Qed tgħallimna nħobbu aktar lil xulxin billi filwaqt li nieħdu ħsieb saħħitna nifhem li nkunu qed nieħdu ħsieb is-saħħa tal-oħrajn. Qed iġibna wkoll qrib l-ambjent li konna għall-egoizmu tagħna, qed neqirduh. Kemm ilek li ġejt inti...Corona Virus ...id-dinja waqfet...waqfu l-ajruplani...il-karozzi...il-vapuri...il-fabbriki bid-dħaħen li kienu qed jarmu...u b'hekk issa l-arja issaffiet ... m'għadhiex daqshekk kontaminata ... imniġġsa! Iva kellek tiġi int biex nindunaw li konna qed inkissru id-dinja li fiha qed ngħixu u lin-natura li hija l-pulmun tal-ħolqien. Grazzi għażiż Corona Virus ... għandek fik innifsek qawwa qerrieda li tbeżża' u li twerwer ... imma fik hemm ukoll kwalitajiet li bihom qed tagħmlilna ħafna ġid ... Fittex itlaq, illum qabel għada, minn ġo fina u minn fostna ħalli tispiċċa din il-biża' li hemm fina, li f'qabar tista' titfgħana ... imma meta titlaq ... nittamaw li miegħek ma titlaqx ukoll it-tagħlima li tajtna ... u għalhekk it-tajjeb li tkun ħallejt warajk inkomplu ngħożżuh ... nibżgħu għalih ... ngħadduh lil ta' warajna ... ngħixuh ... ħalli qatt u qatt ma nirrepetu l-żbalji li ħadna fl-imgħoddi. Tgħid sejrin nitgħallmu minn din l-esperjenza tal-miġja tiegħek Corona Virus? Jew forsi ninsew u nirritornaw għall-ħajja sfrenata u egoista ta' qabel? Jiddependi minni.... minnek...minn kull wieħed u waħda minna. Fr. Philip Cutajar OFMCap
Corona Virus, grazzi.